Zimbabwiese soldate saai chaos in SA, sê MbalulaFikile Mbalula, minister van polisie (25 April 2017) Foto: Jonisayi Maromo/ANA Lede van die Zimbabwiese nasionale weermag, wat van militêre diens in hul land wegvlug, neem deel aan gewelddadige misdade in Suid-Afrika, het Fikile Mbalula, minister van polisie, Dinsdag gesê. “Daar is mense hier wat van Zimbabwe af kom. Hulle vlug van militêre diens in Zimbabwe en kom bevorder dan misdaad hier in Suid-Afrika. Hulle is oudsoldate van Zimbabwe wat in die land is, wat banke beroof en misdaad pleeg. Hulle hardloop weg van Oom Bob [Zimbabwiese president Robert Mugabe],” het Mbalula tydens ŉ perskonferensie in Pretoria gesê. Die nuwe polisieminister het met verslaggewers gesels oor sy strategiese plan vir 2017 tot 2019. “As jy in Zimbabwe ŉ soldaat is, is jy lewenslank ŉ soldaat. Jy kan nie daarvan wegkom nie. So om weg te kom, hardloop hulle na Suid-Afrika, en dan kom hulle en kom beroof ons banke. Ons kan hulle nie opspoor nie. As ŉ Suid-Afrikaner steel, is dit maklik om hom op te spoor, want ek sal jou deur ŉ forensiese ondersoek kry want ek het jou vingerafdrukke. Suid-Afrikaners is almal gedek.” Hy het gesê Zimbabwiërs “betree die land onwettig en dan kom hulle hierheen, nie om welwillendheid te bevorder nie”. Die minister het egter gesê sy uitlatings is nie xenofobies nie. “Zimbabwiërs werk in ons land. Baie goeie Zimbabwiërs. Hulle werk in ons kombuise, hulle doen alles, hoogs opgeleide persone. As daar iets is wat pres. Mugabe gedoen het, was dit om sy mense op te lei. Die mense wat in jul kombuise werk is dokters. Hulle is hoër gekwalifiseerd as jy. Hulle is van Zimbabwe,” het Mbalula bygevoeg. “Dan is daar ŉ groep van hierdie misdadigers wat van die weermag af kom. Hulle het na hierdie land toe gekom om te beroof, te terroriseer, te moor. Dis wat hulle doen. So ons keer hulle aan. Ons het hulle.” Hy doen ŉ beroep op lede van die Suid-Afrikaanse Polisiediens om sterker op te tree teen misdadigers in die land. “Die minister stuur die ‘Wanya Tsotsi’-veldtog van stapel, wat die gevaarlikste misdadigers in die land sal jaag. Ons sal hulle soek, totdat ons hulle kry. Alle misdadigers wat voortvlugtig is, moet gevind word en toegesluit word. Ons begin met die ‘Wanya, Wafa Tsotsi’-veldtog oor die land heen,” het Mbalula gesê. “Binne die voorskrifte van die wet sal ons skiet om onskuldiges te beskerm. Ons sal skiet om onsself te beskerm om seker te maak dat daar wet en orde in die land is. Misdadigers sal nie heers nie.” Hy het gesê dit wil voorkom “of almal in Suid-Afrika nou ŉ AK47 het”. “Hulle beroof nie banke met ŉ rewolwer nie. Hulle kom swaar gewapen, met outomatiese masjiengewere. Daar is baie AK47’s in die land, ek weet nie waar dit vandaan kom nie. Of dit deur ons [anti-apartheid-vegters] agtergelaat is, weet ek nie. Almal het ŉ AK47 en ammunisie. Hulle moet weet, ons sal ewewigtig reageer.